האוסקר ה-91, שננעל קצת אחרי שש בבוקר שעון ישראל, ייזכר לימים כמאבק בין הוליווד החדשה לזו הישנה. מצד אחד של הזירה, הסרט "רומא", יצירה אמנותית ומאתגרת בשחור-לבן, דוברת ספרדית, שמגיעה מלב-ליבה של מהפכת הצפייה של ימינו - ענקית הסטרימינג נטפליקס. מולו, בפינה הנגדית, "הספר הירוק", דרמה נעימה וקלה לעיכול שעוסקת בנושא האקטואלי הבוער של הגזענות ומובאת בעשייה מסורתית וקלאסית, עם קצת הומור והמון דרמה כדי לא להקשות יותר מדי.
אמנם שניהם סיימו את הטקס עם 3 פרסים, אבל מנצח יש רק אחד: זהו נציג הוליווד הקלאסית, "הספר הירוק", שזכה בפרס התסריט, שחקן המשנה (מהרשלה עלי) ובפרס הגדול, זה לסרט הטוב ביותר. "רומא" הסתפק בפרסי הסרט הטוב ביותר בשפה זרה, הצילום והבימוי - כולם הלכו לאדם אחד, אלפונסו קוארון, הבמאי המקסיקני המהולל.
אבל לא רק נטפליקס רשמה הצלחה משולשת. מארוול יכלו גם הם לפתוח שמפניות, כאשר "הפנתר השחור" זכה ב-3 פרסים (עיצוב אמנותי, תלבושות, מוזיקה), ובכך לראשונה זכה היקום הקולנועי של דיסני-מארוול בפסלון הנחשק, שובר תקרת זכוכית שבלמה אותו כבר 11 שנים.
אבל מנקודת המבט שלנו הישראלים, שיא האירוע הגיע ממקום אחר לחלוטין. הבמאי הישראלי גיא נתיב ("מבול") שעבר לארה"ב לפני 5 שנים, הצליח לזכות בפרס הסרט הקצר הטוב ביותר עם "סקין", אותו הפיקה אשתו שלל נתיב, ג'יימי ריי ניומן, ונכתב על-ידי נתיב ושרון מימון ("מיתה טובה"). נתיב פתח את נאומו במילים "ערב טוב ישראל" בעברית והזכיר את סבו וסבתו ניצולי השואה, ביחס לנושא שעומד במרכז סרטו הקצר, האנטישמיות ושנאת הזרים בארה"ב של ימינו.
נציין כי הסרט הזוכה "סקין" ישודר הערב (ב') ב-yes1 בשעה 22:00.
כנראה שנושא הגזענות בהחלט העסיק את מצביעי האוסקר השנה, כי מעבר ל"הספר הירוק" ו"סקין", גם בפרס התסריט המעובד הטוב ביותר זכה סרט שמתייחס לעניין הזה ממש - "שחור על לבן", שהפך את הבמאי המהולל ספייק לי לזוכה אוסקר לראשונה בקריירה הארוכה והמרשימה שלו.
מעבר למהרשלה עלי שזכה בפרס שחקן המשנה על "הספר הירוק", 3 שחקנים נוספים הצטרפו למועדון האוסקר היוקרתי. בפרס שחקנית המשנה זכתה רג'ינה קינג על "סיפורו של רחוב ביל" (שלא הופץ בישראל); את פרס השחקן הראשי חטף רמי מאליק, שגילם את פרדי מרקיורי בלהיט "רפסודיה בוהמית", הסרט שסיים עם ארבעה פרסים שונים את הטקס, יותר מכל סרט אחר השנה; ובפרס השחקנית הראשית הפתיעה אוליביה קולמן הבריטית, שגילמה את המלכה אן ב"המועדפת", חוטפת את הפרס מידיה של גלן קלוז, שהייתה ההימור המרכזי לזכייה בזכות "האישה". שחקנית אחרת שהפסידה היא ליידי גאגא, אבל היא פוצתה בפרס השיר הטוב ביותר על תרומתה לפס הקול של "כוכב נולד", זאת לאחר שביצעה את "Shallow" על הבמה יחד עם בן זוגה לסרט בראדלי קופר, ברגע שרבים מחשיבים כשיא הטקס.
טקס האוסקר השנה עבר ללא הנחיה, לראשונה מאז 1988, מכיוון שהמנחה המקורי קווין הארט סירב להתנצל על ציוצים פוגעניים מעברו, ובכך המשרה נשללה ממנו. עם זאת, הסתבר שזה דווקא עבר לטובה, מכיוון שהטקס השנה היה קצר באופן יחסי ועבר די חלק ובלי מריחת הזמן שבדרך כלל מאפיינת אותו, וכולם יכולים לצאת רגועים ומחויכים. בקרוב הוליווד תתעורר ליום שאחרי, תיקח קצת זמן להתאפס ותתחיל את המירוץ לאוסקר 2020. מי יודע, אולי נטפליקס אפילו ינצחו הפעם.
רשת בתי הדיור המוגן מגדלי הים התיכון הכפילה את שווייה בשנים האחרונות על רקע הצמיחה בפעילותה ובתוצאותיה, והיא מושכת משקיעים מוכרים כמו דוד פתאל וחן למדן ● בעל השליטה והיו"ר, מוטי קירשנבאום: "השתנתה תפיסתם של המבוגרים לגבי איך הם רוצים לבלות את שארית חייהם; להיכנס לדיור מוגן זאת עסקה פיננסית כבדה, ולכן הלקוחות עושים אותה בזהירות"
שרת המשפטים לשעבר איילת שקד הודיעה על המשך דרכה הפוליטית, היא תתייצב שוב לצד נפתלי בנט במפלגה שהקימו יחדיו, אך הפעם תעמוד בראשה במקום בנט ● המהלך צפוי להגביר את הלחץ על רפי פרץ לוותר על המקום הראשון באיחוד מפלגות הימין ● בנט: "המדינה חשובה יותר מקידום אישי"